– At stadig flere menn skal vise manndommen sin med å sykle Birkebeinerrittet, er et samfunnsproblem.

Komiker Per Inge Torkelsen sparer ikke på kruttet når han karakteriserer styrkeprøven over fjellet.

– Det er egoisme, sier han.

Les alt om Birkebeinerrittet her: Birkebeinerrittet

Maskulint popis-arrangement

De nesten 25 tusen som skal over fjellet har hver en sykkel til 20 tusen kroner i gjennomsnitt.

Ifølge Dagens Næringsliv har deltakerne utstyr for en halv milliard kroner. Torkelsen sier dette viser at vi nordmenn har "sykt mye penger".

Hør skepsisen mot Birkebeinerrittet:

Du trenger javascript for å spille av lydklippet «SKRÅBLIKK PÅ BIRKEN».

Torkelsen sier det virker dumt med alle menn som sykler over fjellet for å vise at de er spretne.

– Det er en trend i tida at vi er livredde for å bli gamle, og at vi gjør alt vi kan for å utsette alderdommen, sier Torkelsen.

Han mener Birken havner i samme kategori som plastiske operasjoner.

Liker ikke arrangementet

– Eg lige ikkje arrangementet, og eg skal aldri vera med på det, sier Per Inge Torkelsen.

Men hadde de hatt mange pauser, mye god mat og godt drikke, ville han ha vurdert det. I alle fall hvis det hadde vært "sygt korte etappar" og en god fest på kvelden.

Det siste er trolig det eneste av Torkelsens krav som blir innfridd. Per Inge Torkelsen har lenge vært en skeptiker til idrettsaktiviteter, og han har skrevet bok om emnet, "Den store stygge idrettsboka".

– Gevinstene er større enn ulempene

Rolf Bakken er redaktør for kondis.no i Hedmark. Foto: Helle Therese Kongsrud / NRK

Rolf Bakken er redaktør for nettstedet kondis.no i Hedmark. Han er ikke enig med Torkelsen i at Birkebeinerrittet står for noe som helst slags samfunnsproblem.

– Fokus på de negative sidene gjør at feil grupper får vann på mølla og nok et argument for ikke å reise seg fra sofaen og trene sjøl. Helsegevinstene er mye større enn de ulempene som noen eventuelt opplever, sier han.

Bakken kan imidlertid si seg enig i at utstyrshysteriet har tatt litt av:

– Jeg er av den oppfatning at de 10.000 kronene det koster å få en sykkel som er 300 gram lettere ikke gir så mye utslag. Det er den som sitter på sykkelen som er viktigst, og enkelte burde kanskje bruke litt mer tid på å forbedre prestasjonene sine med litt mer trening, sier han.

Stadig flere kvinner

85 prosent av deltakerne under årets ritt er menn. Og arrangementet er svært populært blant næringslivsledere og andre høginntektsgrupper.

– Jeg kjenner jo igjen noen eksempler, men det har generelt kommet en stor oppsving innen kondisjonsidrett de siste årene. Spesielt har det blitt en mye større andel kvinner i kondisjonskonkurranser, sier Bakken.

Noen mener også at Birken får for mye oppmerksomhet i forhold til andre arrangementer.

– Det er klart at Birken får mye oppmerksomhet, men Birken er også et viktig arrangement. Det har blitt lokomotivet i mosjonsbevegelsen – et mål folk setter seg. Så tror jeg at det fører til at også andre arrangementer får mer oppmerksomhet og deltagelse, sier Bakken.